  Виталий Пронин Удмурт дӥськутъёсын тодматоз реставратор, модельер Татьяна Москвина.23-тӥ-27-тӥ шуркынмонэ Швейцариысь Женеваын ортчозы Удмуртилы сӥзем нуналъёс. Трос аръёс ӵоже ни Ижкар но Женева матысь кусыпъёс возё. Озьы улонэ пыӵа «Иж-Женева» проект. Кылем аръёсы Ижын Швейцарилэн культураезлы сӥзем фестивальёс ортчылӥзы. Нош Женеваын удмурт нуналъёс туэ нырысьсэ ортчо.Маин паймытоз Швейцариын улӥсьёсты Удмуртия? Удмурт дӥськутъёсын тодматоз реставратор, модельер Татьяна Москвина, со возьматоз выль вурем дукесъёссэ но саестэм дукесъёссэ, нош кырӟась Надежда Уткина зымытоз калыкез удмурт крезьгур дуннее.Арня ӵоже Женеваын мукет ужрадъёс но ортчозы. Соос пӧлын калык дэремлы сӥзем ӝыт, перепеч лэсьтонъя мастер-классъёс, пельняняньлы сӥзем ужрад. Женеваос нош возьматозы асьсэ дизайнерской дӥськутъёссэс. Швейцариын улӥсь дизайнер Наталья Соломатина пумиськон ортчытоз. Со сяна, быдэс дуннеысь куанер улӥсь нылпиослы юрттон вылысь базар ортчоз. Тае Женеваын 5-тӥ арзэ ни ортчытэ Нылкышноослэн гильдизы, городлэн улоназ та ужрад бадӟым инты басьтэ. Нылкышноослэн гильдизы 100 кунъёсысь нылпиослы юрттонъя 1600 проектъёсы пыриськиз ни.- Россиысь вузаськыны лыктозы 12 егит суредаськисьёс но киужен вырисьёс, соос калык азе поттозы корка котырын кулэ луись арбериоссэс, весьёссэс, пельугыоссэс, мукет чеберъяськон арбериоссэс, -  вера Надежда Уткина. – Со Полина Житкевич, Вадима Столяров, Денис Никонов, Анастасия Кочетковай, Наталья Ипатова, Дарья Богатырёва, Наталья Перевощикова, Ольга Кравцова, Лена Тукаева, Юлия Семёнова.Вераны кулэ, удмурт арняез Женеваын мытӥз кырӟась, Женеваысь огазеяськонъёсын кусып возись, «Иж-Женева» проектлэн огез ёзчиез Надежда Уткина. 18-тӥ коньывуонэ со Дивонн-ле-Бен карысь французъёсты удмурт крезьгур дуннее вуттылӥз ни."УД" Теги: дуннекотырес удмуртлык  